Iltalehden haastattelemat pitkäaikaistyöttömät kertovat, miksi TE-toimistosta tarjottu kuntouttava työ, työkokeilut tai kokopäiväinen työnteko eivät kiinnosta.

Kirjailja Ossi Nyman nosti tahallisen työttömyyden puheenaiheeksi kertoessaan nostavansa työmarkkinatukea ilman pienintäkään aikomusta työllistyä.

Nyman ei ole ainoa työtön, joka ei edes halua työllistyä ainakaan mihin tahansa tehtävään.

Iltalehden haastattelemat 30-vuotiaat työttömät kertovat, että TE-toimiston tarjoamat mahdollisuudet eivät ole riittävän kiinnostavia.

Sonja Hakala ESKO KESKI-VÄHÄLÄ

Perjantaina työttömyyskeskustelu leimahti, kun työtä kartteleva Ossi Nyman, 39, kertoi Helsingin Sanomissa, ettei ole koskaan ollut työelämässä. Hän kertoi elävänsä työmarkkinatuella, vaikka hänellä ei ole mitään aikomusta mennä töihin.

Pian Uudenmaan TE-toimistosta kerrottiin, että Nymanin tuet lakkautetaan selvitystyön ajaksi.

Nyman on ”ideologisesti työtön” ja haluaa tehdä vain asioita, joista pitää. Hän julkaisi juuri kirjan.

Nyman ja TE-toimiston johtaja Jorma Ukkonen arvioivat, että työtä karttelevien määrä nousee tuhansiin. Sosiaalipolitiikan professori Heikki Hiilamo kiisti väitteen ja sanoi, että Nymanin ulostulo leimaa työttömiä.

Iltalehteen on ottanut viikonloppuna yhteyttä monta työtöntä, jotka kertovat samaistuvansa Nymaniin.

Kokkolalainen Sonja Hakala, 30, on ollut työtön koko aikuisikänsä. Hän kertoo aloittaneensa peruskoulun jälkeen lukion, mutta jättäneensä sen kesken sairastelun vuoksi.

Hän elää tällä hetkellä työmarkkina- ja asumistuella.

Hakala ei ole pitkiin aikoihin edes hakenut töitä. Hän kertoo oppineensa keplottelemaan niin, että saa aina joko työmarkkinatukea tai sairaspäivärahaa.

Liian vähän palkkaa

Hakala kertoo tehneensä muutamassa paikassa kuntouttavaa työtä, mutta työsuhteet eivät ole kestäneet pitkään.

Hänestä kuntouttavasta työtoiminnasta saa niin vähän palkkaa, ettei sitä halua tehdä. Joissakin kuntouttavissa paikoissa on ollut Hakalan mukaan myös jopa terveydellistä haittaa

Kymmenen vuotta sitten Hakala meni toimistotöihin kuntouttavana työnä. Hän kuitenkin pettyi, sillä hänet laitettiin vain liimaamaan kirjekuoria. Hän oli toimistossa yhden päivän ja lopetti.

- Siitä saa kahdeksan euroa päivässä, ja ne ovat nöyryyttäviä ja ihmisarvoa alentavia paikkoja, hän sanoo.

- Jos kuntouttavasta työstä ihmisille maksettaisiin edes minimipalkka tai saisi aluksi vaikka 80 prosenttia tuntipalkasta, ja olisi mahdollisuus edetä työssä, se varmasti kannustaisi enemmän työntekoon.

Hän sanoo, että voisi tehdä esimerkiksi toimistotöitä, jos niistä saisi enemmän palkkaa. Pienellä palkalla hän ei kuitenkaan halua käyttää työntekoon vapaa-aikaansa. Silloin ei jäisi aikaa niille asioille, joista hän oikeasti pitää.

- Ei minusta ole normaaliksi työntekijäksi, mutta voisin ainakin väliaikaisesti käydä töissä, jos palkka olisi parempi.

Luova työ kiinnostaa

Hakalaa kiinnostaa kirjallisuus- ja taideala, ja hänestä luovaan työhön pitäisi kannustaa enemmän. Hän sanoo, että jo yläkoulussa opinnonohjaaja kysyi tunneilla, mitä oppilaat haluavat tehdä aikuisena.

- Ei voinut edes sanoa, että normaali työ ei ole minulle. Pitäisi voida vaan sanoa, että minulle sopisi jokin taiteellinen ja luova työ.

- Se tuntuu olevan muidenkin elämäntapatyöttömien ajatus.

Hakala on kirjoittanut vuoden alusta asti elämästään ja aikoo julkaista kirjan lähitulevaisuudessa.

Hän sanoo käyneensä kokeilemassa aikuisiällä iltalukiota, mutta ei ole muuten opiskellut lukion lopettamisen jälkeen. Hänestä terveyssyyt hankaloittivat keskittymistä liikaa.

”En halua mennä töihin”

Nimettömänä pysyttelevä 30-vuotias mies kertoo olleensa työtön kymmenen vuotta. Mies valmistui lukiosta ja aloitti ammattikorkeakoulun, mutta opinnot jäivät kesken. Motivaatio ei riittänyt.

Hän kertoo saavansa työmarkkina- ja asumistukea.

Mies on käynyt työvoimatoimiston neuvomilla kursseilla ja työkokeiluissa sekä kuntouttavassa työtoiminnassa. Hän teki töitä palkkatuella reilun vuoden, mutta hänestä työ oli lähinnä ”peukaloiden pyörittämistä”.

Mies ei ole ikinä tehnyt kokopäivätyötä.

- En halua mennä töihin. En ole koskaan lähettänyt oikeaa työhakemusta minnekään, eikä työkkäri ole koskaan osoittanutkaan minulle työpaikkaa, jonne hakea, mahdollisesti koulutuksen puuttumisen takia, hän kertoo.

Mies sanoo, että jos hänen täytyisi mennä töihin, hän tekisi mieluummin vain osapäivätyötä. Hänestä kokopäivätyö ei nostaisi hänen elämänlaatuaan, eikä hänelle jäisi tarpeeksi vapaa-aikaa.

- Olin edellisen kerran yhteydessä työvoimatoimiston kanssa yli vuosi sitten, jolloin sovittiin, että menen kuntouttavaan työtoimintaan ja että minuun ollaan yhteydessä kunnan toimesta. Vaan eipä ole ollut.

IL-TV haastatteli työttömyyden kokeneita työttömiä, jotka haluaisivat töitä josta saisi järkevän korvauksen.